El segon informe conjunt de l'EFSA, l'ECDC i l'EMA sobre l'anàlisi integrat del consum d'antimicrobians i l'aparició de resistències en bacteris, situa a Espanya al capdavant de la UE en consum d'antibiòtics en animals productors d'aliments i a la mitjana europea pel que fa al consum humà.
Les dades confirmen la necessitat d'assegurar un ús prudent d'antimicrobians per reduir el seu consum innecessari.
L'EFSA (Autoritat Europea de Seguretat Alimentària), el ECDC (Centre Europeu de Prevenció i Control de Malalties) i l'EMA (Agència Europea del Medicament) han realitzat, a petició de la Comissió Europea, el segon informe JIACRA (de l'anglès Joint Interagency Antimicrobial Consumption and Resistance Analysis ), un informe conjunt sobre l'anàlisi integrat del consum d'antimicrobians i l'aparició de resistències antimicrobianes en bacteris, tant d'humans com d'animals destinats a la producció alimentària.
L'informe, basat en les dades recollides per les Agències durant el període 2013-2015, mostra el consum d'antimicrobians (AMC) expressat en biomassa (mg/kg) de tots els estats membre de la Unió Europea, i ha situat a Espanya al capdavant de la llista en el consum en animals de producció.
Segons l'informe JIACRA, l'any 2014, la mitjana europea de consum d'antimicrobians va mostrar un major consum en animals que en humans (152 i 124 mg/kg respectivament), tot i que en 18 dels 28 països analitzats de la Unió Europea, la mitjana de consum d'antimicrobians va ser superior en humans.
A Espanya, les xifres s'han apropat a la mitjana europea pel que fa al consum humà (112,6 mg/kg), mentre que, amb una mitjana de 418,8 mg /kg, s'ha situat com l' estat membre de major consum d'antimicrobians en animals, destacant el consum animal de polimixines, tetraciclines i macròlids.
Pel que fa a l'avaluació de l'associació del consum amb l'aparició de resistències als diferents tipus de bacteris, es va realitzar una anàlisi univariant i multivariant.
L'anàlisi univariant va mostrar que, l'aparició de resistències antimicrobianes a E. coli estava significativament associada amb el consum humà de cefalosporines de 3a i 4a generació, amb el consum animal de tetraciclines i polimixines, i amb consum, tant animal com humà, de fluoroquinolones (p <0,05).
Per altra banda, l'aparició de resistències a Klebsiella pneumoniae estava significativament associada amb el consum humà de carbapenems i polimixines.
Per últim, l'aparició de resistències a Campylobacter coli tant d'humans com d'animals, s'associava significativament al consum animal de macròlids.
Anant més enllà, amb l'anàlisi multivariant, es va avaluar l'efecte del consum i aparició de resistències als bacteris dels animals juntament amb l'aparició de resistències als bacteris dels humans.
D'aquesta manera es va veure que, als humans, l'aparició de resistència d' E. coli a la cefalosporina de 3a i 4a generació i a les fluoroquinolones, estava associada al consum humà d'aquests antimicrobians.
I que l'aparició de resistències de Salmonella spp. i Campylobacter spp a les fluoroquinolones estava relacionada amb el consum animal de fluoroquinolones.
Amb el conjunt dels resultats, l'informe JIACRA ha confirmat la necessitat d'assegurar l'ús prudent d'antimicrobians per reduir el consum innecessari en humans i en animals de producció.
Per això, és important que els resultats d'aquest informe serveixin per promoure'n l'ús responsable.